陳璧 (弘治進士)

陳璧（），字德如，号龙泉居士，山西太原府太谷縣人，民籍，明朝政治人物。

 生平 
弘治八年（1495年）乙卯科山西鄉試第十五名舉人，十五年（1502年）中式壬戌科會試第二百六十名，三甲第一百二十六名進士。授行人司司副，氏刑部员外郎、郎中，正德七年（1512年）八月升陝西布政使司右參議，督饷有功，为总制彭澤所荐，赐银牌彩币。十一年（1516年）三月升湖廣按察司副使、兵備郴桂衡永，十二年（1517年）八月湖廣巡按御史王度奏陳璧僅足守官，而湖廣按察司副使、兵備鄖襄陳鼐才堪制變，請將二人對調，十四年丁父憂歸，十五年（1520年）六月考察以不謹閑住。嘉靖五年六月卒，享年六十七 万历《太谷县志》劉龍《明故中宪大夫湖广按察司副使陈君墓志铭》：君讳璧，字德如，别号龙泉居士。先世有仕元为太谷令者，因家焉，遂世为太谷人。父朴奄封君，少事儒业，后以亲老窘于无资地，弗果成。性严毅，少合义，不苟取。君生九岁，读《孝经》即能了句读字意，人皆异之，谓朴奄曰：“子之志，其伸于尔子乎！”别驾张彬至县，君随社县师谒见。张熟视曰：“是儿当大有成就。”为白于督学宪臣，得补邑庠生。朴奄游江湖，或经岁不归，孺人田督之，手不释卷，母绩子读，每共一灯，夜分乃止。孺人虽处困约，意度裕如，亦以有子可教为足慰也。年弱冠，偕童师武生者岁考，得补廪饩，固以让武，事虽未果，其识量亦可征已。寻约同志，屏居凤山下龙泉寺读书，遂大有造诣。领乡荐，继举进士，授行人司司副，屡使宗藩，俱有清誉。以光王命，考绩书最，进阶征仕郎，封父如其官，母田为孺人。升刑部员外郎，转郎中。时逆瑾擅权，法官动遭谴謪，颇尚深刻，为迎合计，君曰：“杀人以利己，吾不忍也。”略不为变。尝审録，多所平反，终亦无他。迁陕藩左参议，会汉中鸨贼之乱，督饷有功，为总制彭公所荐，赐银牌彩币劳之。榆林将臣王勋失机，朝廷遣官往按其状。时方以牵制顾望，事久不决。君为分守官，请承委鞫之，遂伏其辜。衆相与叹曰：“陈君固西曹老法家也。” 甘凉之警，供亿浩繁，复以彭公请，奉敕督饷，兼治屯田水利，事并举，无少偏废。一以实惠及人为主，士卒感之如慈父然。时发内帑，遣使臣与守将董糴事，欲以银兑给，意图侵剋。君坚执曰：“战士贫苦，以粮为命。此等举措，恐非朝廷意，吾当疏请乃可耳！”使者惧而从之，声益籍甚。一年内，五被旌举，转湖藩按察副使，整饬郴、桂、衡、永诸路兵备。未几，从抚都御史秦公剿瑶蛮，卒致克捷，抚定荆襄流民，远近安之。巡按御史荐于朝，有“公正廉约”之语，当时以为确论。正德己卯，丁封君忧守制，遂不复起，惟以耕读课子孙，暇则引亲故觞咏为乐，有司事一无所干，益为乡里重。是年春，偶疾，家人请祷，力止之曰：“吾禄与寿，不啻足矣，祷复何求？但当以公服敛我，见先人于地下为不愧耳。丧用家礼，毋作浮屠法。”赋诗一章，有“游宦皆成妄，浮名总是空”之句。遂殁于正寝，寔嘉靖五年六月二十三日也，距其生天顺庚辰八月五日，春秋六十有七。配杨氏，继赵氏，赠孺人；再继武氏，封孺人。子男四：善道，杨出；治道，早夭；时道，充邑庠生，器宇伟然，足继君志，赵出；人道，尚幼，武出。女三：长适本邑吴从惠，次适祁县庠生阎师贤，实宪副君汝思之子；次幼。孙男四：肇基、肇业、肇家、肇禋。女孙二。卜明年二月二十五日，葬城南先莹之次。时道走京师，持阎君汝思状来乞铭。予与阎及君，同举于乡，阎又君懿亲，实以书速予，故为之铭。铭曰： 越在弘治，惟兔纪年。我实与子，并应宾贤。厥后登科，于羊于犬。我则先叨，子寻妙选。时人目子，晋产之良。官阶屡迁，孰往不臧。奉使宗藩，君命不辱。其在刑曹，不冤于鞫。军门总饷，于襄于夷。流民抚定，荐剡交驰。宜究厥施，懋赏与位。乃以忧归，遂成高致。宜修厥算，以仪邦人。乃忽一疾，曾弗七旬。士仰其风，民怀其爱。将百千年，如其身在。城南之阡，山川萃精。以裕尔后，世有令名。

 家族 
曾祖陳本；祖父陳公海；父陳通（1436年-1518年），號朴菴。母田氏；繼母梁氏。具慶下。弟陳瑩。

元配楊孺人生長子陳善道，隐居未仕；次子治道，早夭。

趙氏生子陳時道（1498年-1569年），字行甫，號鳳洲，以選貢官至静寧州判官 万历《太谷县志》趙體敬《明陕西静宁州判陈君墓志铭》

武氏生子陳人道（1513年-1564年），字立甫，嘉靖十三年甲午科舉人。楚雄知府張澤《明乡进士陈君合葬白氏墓志铭》

長女嫁给本县吴从惠。次女嫁给浙江副使閻睿之子閻師賢，生子閻繩芳，嘉靖丁未進士。第三女嫁给壬子科舉人高擢（1518年-1592年，字子秀，别号午山，官商河知縣）。

孫肇基、肇業、肇家、肇禋。

参考文献

Category:弘治八年乙卯科山西鄉試舉人
B
Category:太谷人
Category:明朝刑部郎中
Category:明朝陝西布政使司參議
Category:明朝湖廣按察司副使
Category:明朝行人司司副
Category:明朝刑部员外郎